আগামী মরসুমেও চ্যাম্পিয়ন্স লিগ খেলার স্বপ্ন অপূর্ণ থেকে গেল। ওল্ড ট্র্যাফোর্ড ভক্তদের কাছে এমন ঘটনা দুঃসহ হয়ে উঠলেও তা নিয়ে প্রকাশ্যে কোনও নেতিবাচক প্রতিক্রিয়া দেখাতে চাইলেন না ওয়েন রুনি। মঙ্গলবার ইপিএলের শেষ নিয়মরক্ষার ম্যাচে বোর্নমুথের বিরুদ্ধে ৩-১ গোলে জয়ের পর ম্যাঞ্চেস্টার ইউনাইটেড অধিনায়ক জানিয়ে দিয়েছেন, এই ব্যর্থতা নিয়ে তাঁর কারও বিরুদ্ধে কোনও অভিযোগ নেই। বরং ৩০ বছরের ব্রিটিশ তারকার দাবি, চলতি মরসুমে ম্যান ইউ যে ফুটবল খেলেছে, তাতে এই পরিণতিই প্রত্যাশিত ছিল! রুনির মন্তব্য, ‘‘১৯৯০ সালের পর থেকে কোনও মরসুমে আমরা এত কম গোল করিনি। এবারের প্রিমিয়ার লিগে আমরা মাত্র ৪৯টা গোল করেছি। ফলে ৩৮ ম্যাচের যুদ্ধের পর দলের যেখানে থাকার কথা ছিল, সেটাই হয়েছে। এটাই প্রত্যাশিত বলে মনে হয়েছে।’’
৩৮ ম্যাচে ৬৬ পয়েন্ট নিয়ে পাঁচ নম্বরে ইপিএল অভিযান শেষ করল ম্যান ইউ। এখন রুনিদের সামনে সমর্থকদের হাসি ফোটানোর একটা সুযোগ, আগামী শনিবার ক্রিস্টাল প্যালেসে হারিয়ে এফএ কাপ চ্যাম্পিয়ন হওয়া। রুনি বলেছেন, ‘‘অবশ্যই শনিবারের ম্যাচটা আমাদের কাছে অত্যন্ত গুরুত্বপূর্ণ। মাঠে নিজেদের উজাড় করে দিয়ে ট্রফি জিততে হবে।’’ যোগ করেছেন, ‘‘ইপিএল-ব্যর্থতার যন্ত্রণা থেকে মুক্তি পাওয়ার জন্য এফএ কাপ জিততেই হবে।’’